Monaatoɔ ne sε obi reyere anaa ɔrehyε ɔfoforɔ ne no ada wɔ berε a saa nipa no mmaa no ho kwan, anaa ɔne obi a ɔrentumi nsi gyinaeε mma ne ho εnam sε ɔyε abɔfra, ɔwɔ adwene mu haw, wafa nnuro, waboro, n’adwene nni ne ho so anaa wɔadaadaa noɔ no renya nna mu nkitahodie. Kane no, na nkyerεkyerεmu a yεde ma monaatoɔ no yε sε ɔbarima bi rehyε ɔbaa bi ne no ada wɔ berε a ɔmmaa no ho kwan. Nanso sεdeε nteaseε wɔ hɔ wɔ ho seesei no, monaatofoɔ anaa deε wɔato no monaa no bεtumi ayε ɔpanin bi a ɔyε bɔbea ahodoɔ mmienu no mu baako anaasε abɔfra. Mmaa tumi to mmarima monaa deε, nanso deε εtaa si pa ara wɔ yεn man yi mu ne mmeaeε afoforɔ no yε deε mmarima to mmaa monaa. Monaatoɔ nso tumi kɔ so wɔ awarefoɔ ntam, berε a okunu no nam ɔhyε so ne ne yere no da berε a ɔmmaa no ho kwan saa. Ne tiawatwa mu no, sε obi de ne honam akwaa no mu biara anaa biribi rewura sεbe, ɔbaa ase kakra anaa kεseε, anaasε ɔde ne barima rehyε ɔfoforɔ anom ketewa bi anaa kεseε wɔ berε a nipa no mmaa no ho kwan no yε monaatoɔ.
Botaeε a monaatofoɔ gyinaa so de to monaa no gu mu ahodoɔ. Ebinom to afoforɔ monaa εnam sε wɔpε sε wɔtwe wɔn aso wɔ bɔne anaa mfomsoɔ bi a wɔayε wɔn ho, ebinom yε saa sεdeε wɔn a wɔato wɔn monaa no bεkɔ yea mu kεkε, ebinom yε de kyerε sε wɔn ho gyina wɔn ho, ebinom nso yε saa εfiri sε wɔntumi nhyε wɔn akɔnnɔ so.
Monaatoɔ no akyi, wɔn a wɔato wɔn monaa no nso kɔ ateetee mu yie. Animguaseε ka wɔn, ehu bɔ wɔn berε biara a wɔbεkae anaa wɔbεtwam wɔ faako a monaatoɔ no kɔɔ so no, wɔtumi nya nna mu yadeε, εtumi si ebinom awoɔ ho kwan, ehu bɔ wɔn sε wɔbεnya nna mu nkitahodie biara mpo wɔ berε a wɔaware no, ehu bɔ wɔn sε obi bεdi wɔn akyi berε a wɔn nko ara nam baabi nnipa nhyεda nni, abufuo hyε wɔn so, wɔyε basaa a wɔnhunu deε wɔnyε, wɔn mu binom tumi hwere gyidie wɔ wɔn mu, ebinom tumi fa nyinsεn wɔ mu, ebinom nso tumi gye wɔn kra firi wɔn nsam. Ebinom fa ateetee yi mu mmerε kakra bi na wɔasane asi wɔn dada mu, ebinom nso fa mu mfeε pii ma no nya nsunsuansoɔ bɔne kεseε pa ara wɔ wɔn abrabɔ so.
Monaatoɔ yε mmaratoɔ a ano yε den pa ara, εno nti εtwa sε wɔn a wɔde afoforɔ kɔ saa ateetee mu no nyinaa nya ho asotwe. Nanso εntaa nsi sε wɔn a wɔato wɔn monaa no bεkɔ akɔtwerε wɔn ano asεm atia monaatofoɔ no. Adεn ntira? Mpen pii no εyε a na εyε animguaseε ma wɔn sε εbεda adi, mmusua binom mpo tumi ka wɔn nnipa wɔato no monaa no hyε sε ɔnnyaa mu mma no nka εnam sε wɔmpε sε animguaseε bεka wɔn abusua no nti. Deε wɔn mu binom yε ara ne monaatofoɔ no mfa sika mpata deε wato no monaa no, na asεm no to ntwa wɔ hɔ ara. Nanso mpεn dodoɔ saa nneyεeε yi rekɔ so no, na εrema monaatofoɔ no ahoɔden εsiane sε ɔnim sε ebi si bio mpo a εnyε adeε a obi bεkɔ apolisifoɔ nkyεn akɔtwerε n’ano asεm atia no, deε ehia ara ne sε ne nsa bεka sika a ɔde bεpata nipa a wato no monaa no.
Adeε foforɔ nso a εma wɔn a wɔato wɔn monaa no gyaa mu sε wɔde asεm no bεkɔ asεnnibea, titire ne wɔn a wɔwɔ Ghana nkuraseε no ne sε, wɔnnya sika a wɔde bεkɔ ayaresabea ama wɔayε wɔn mu nhwehwεmu, na wɔn nsa aka εho krataa a εdi adanseε sε wɔato wɔn monaa no, na kampεsε wɔatumi akɔtwerε wɔn ano asεm. Ansa na obi bεtumi atwerε n’ano asεm atia obi sε saa nipa no ato no monaa no, εtwa sε ne ns aka saa krataa no ansa. Wei ma nnipa pii a wɔato wɔn monaa na wɔnni sika a wɔde ayaresabea ama wɔn nsa aka adanseε krataa yi no to wɔn adwenem wɔ ho na wɔn anidasoɔ nso sa. Monaatofoɔ tumi fa wɔn a wɔsusu sε wɔnni sika, a mpo wɔn ano aduane yε wɔn den sε wɔbεnya no yε bɔne sei, εsiane sε wɔnim sε wɔn a wɔte saa no sika nso wɔn mpo na kampεsε wɔanya bi de akɔtwerε wɔn ano asεm atia wɔn.
Wei ho na Owura Francis-Xavier Sosu a ɔyε nnipa fawohodie ho mmarinimfoɔ ne Ghana mmarahyεbadwani de too dwa wɔ afe atwam no sε, “Yεhia mmara a εbεda adi pefee sε abɔfra anaasε ɔbaa biara a wɔayε no bɔne sei no bεtumi akɔ ayaresabea ama wɔayε no εho nhwehwεmu na wɔasane ahwε n’apɔmuden wɔ berε a ɔntua sika biara.” Yεgu so ara rehwε anim sε mmara a εte saa bεtumi ayε adwuma ama wɔn a sikasεm nti wɔnnya asotwe mma wɔn a wɔsεe wɔn abrabɔ no.
Wonim obi a wafa ɔhaw sei ara bi mu pεn a mmu no animtia. Twe bεn no, εne no mmɔ nkɔmmɔ. Ka nkuranhyεsεm kyerε no εsiane sε εkɔba no sei a nsεm pii na εkɔ so wɔ wɔn adwene mu. Afei εnyε sikasεm na εbεyε akwansideε a, εsε sε abusuafoɔ hwε hunu sε monaatofoɔ no bεfa mmara nsam ama mmara no ne no adi. Wei bεma afoforɔ nso a anka wɔbεyε saa mfomsoɔ no ara no twe wɔn ho firi ho, εsiane sε wɔhunu sε asotwe bi da saa bɔnesεm no ho.
